নকিয়া ১১০০
নকিয়া ১১০০ (ইংরেজি: Nokia 1100) নকিয়া কর্তৃক প্রস্তুতকৃত একটি জিএসএম মোবাইল ফোন। ২০০৩ সালে অবমুক্তির পর থেকে প্রায় ২৫ কোটি নকিয়া ১১০০ বিক্রয় হয়েছে। যা এটিকে বিশ্বের সর্বোচ্চ বিক্রয় হওয়া মোবাইল ফোনে পরিণত করেছে। এছাড়াও এটি বিশ্বের সর্বোচ্চ বিক্রয় হওয়া ভোক্তা ইলেক্ট্রনিক যন্ত্র। এই মডেলটির উত্‍পাদন অনেক আগেই বন্ধ হয়ে গেছে। নকিয়া ১১০০ অধিক জনপ্রিয়তা অর্জন করে যদিও এটি এমন সময়ে তৈরি করা হয়েছিল যখন বাজারে আধুনিক বৈশিষ্ট্য সমৃদ্ধ (উদাহরণস্বরূপ: রঙিন পর্দা, ক্যামেরা) ফোনের প্রাচুর্য ছিল। মূলত এটি তৈরি করা হয়েছিল উন্নয়নশীল দেশ এবং সেই সব ব্যবহারকারীদের কেন্দ্র করে যাদের কাছে কল করা, বার্তা পাঠানো এবং অ্যালার্ম ঘড়ি ছাড়া অন্যান্য আধুনিক প্রযুক্তির কোন প্রয়োজনীয়তা ছিলনা। নকিয়া ১১০০ নকিয়ার বন্ধ হয়ে যাওয়া মডেল ৫১১০/৩২১০/৩৩১০ এর সাথে সামঞ্জস্যপূর্ণ। এই মডেলগুলো নিজ নিজ সময়ে অত্যন্ত জনপ্রিয় হয়ে উঠেছিল। অবশ্য সে সময় মোবাইল ফোনে আধুনিক বৈশিষ্টসমূহ যেমন ক্যামেরা, পলিফোনিক রিংটোন এবং রঙিন পর্দা ছিলনা। নকিয়া ১১০০ ডিজাইন করা হয় ক্যালিফোর্নিয়ার নকিয়া ডিজাইন সেন্টারে। এটি ডিজাইন করেন বুলগেরিয়ান-আমেরিকান ডিজাইনার দিমিত্র মেহাডিস্কি। ২০০৫ সালে নকিয়া ১১০০ বিক্রয়ের মাধ্যমে নকিয়ার এক বিলিয়ন ফোন বিক্রয় সম্পূর্ণ হয়।